Diari Oficial de la Generalitat Valenciana


Sumari del DOGV 9088, del 20-05-2021 (2021/5577)

RESOLUCIÓ de 18 de maig de 2021, de la consellera de Justícia, Interior i Administració Pública, per la qual s'acorda la modalitat de teletreball en situació de crisi amb motiu de la Covid-19.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9088

Data del DOGV
:   20-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5577


Data del document
:   18-05-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Justícia, Interior i Administració Pública
    * funcionari
    * treball a distància
    * malaltia infecciosa
    * legislació

RESOLUCIÓ de 18 de maig de 2021, de la consellera de Justícia, Interior i Administració Pública, per la qual s'acorda la modalitat de teletreball en situació de crisi amb motiu de la Covid-19. [2021/5577]  
El Consell, en la sessió de 19 de juny de 2020, va ordenar mitjançant un acord un conjunt de mesures necessàries per a fer front a la crisi sanitària causada per la SARS-COV-2, tant en matèria de prevenció, recollides en el seu annex I, com relatives a la recuperació de l'activitat administrativa presencial en la prestació de serveis públics en l'àmbit de l'Administració de la Generalitat, relacionades en l'annex II d'aquest.  
  
No obstant això, alguna de les mesures contingudes en l'annex II de l'Acord de 19 de juny, relatives a la prestació de serveis públics en l'àmbit de l'Administració de la Generalitat, van ser, així mateix, objecte de successives adaptacions operades per diverses resolucions de la consellera de Justícia, Interior i Administració Pública, per les quals s'adequaven les mesures excepcionals a adoptar en els centres de treball dependents de l'Administració de la Generalitat amb motiu de la Covid-19, i mantenia la resta de mesures la vigència fins a la finalització de la crisi sanitària, tal com preveu el punt huité del mencionat acord: «Les mesures recollides com a annexos al present acord, que serà objecte de publicació en el Diari Oficial de la Generalitat Valenciana, tenen caràcter temporal i produiran efectes a partir del dia 21 de juny de 2020 i fins a la finalització de la crisi sanitària ocasionada per la Covid-19, en funció de l'evolució dels indicadors sanitaris i epidemiològics.»  
  
La Resolució de 8 de maig de 2021, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19 (DOGV 9080, 8 de maig), reconeix que «- amb la finalització de l'estat d'alarma declarat pel Reial decret 926/2020, de 25 d'octubre, a les 00.00 del dia 9 de maig de 2021, no es pot donar per conclosa la crisi sanitària pròpiament dita, provocada per la pandèmia, la qual subsisteix i la superació de la qual encara no ha sigut oficialment declarada ni en l'àmbit nacional, ni en l'internacional, pels organismes i autoritats competents, per la qual cosa es fa necessari mantindre una sèrie de mesures en matèria de salut pública, indispensables per a la protecció de la salut».  
El Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021), preveu en l'article 19 que, determinada o reconeguda pel Consell la situació de crisi, entesa en els termes establits en l'article 2.5 del mencionat decret, la persona titular de la conselleria competent en matèria de funció pública, o qui la substituïsca de conformitat amb la normativa vigent, dictarà una resolució en la qual constaran, entre d'altres, els següents aspectes:  
a) S'acordarà la modalitat de teletreball.  
b) El període de duració en funció de l'especificitat i excepcionalitat de la situació de crisi, de criteris organitzatius i, fonamentalment, de la protecció de la salut i integritat de qui treballa en l'Administració de la Generalitat, llevat que aquesta duració s'haja establit prèviament pel Consell o pel Govern de l'Estat.  
  
c) Les directrius per a l'organització del personal ateses les necessitats organitzatives i de protecció de la salut previstes pel Govern de l'Estat o la Generalitat, amb la finalitat d'assegurar la continuïtat de l'activitat administrativa per a l'adequada prestació del servei públic.  
  
Una vegada finalitzat l'estat d'alarma declarat pel Reial decret 926/2020, de 25 d'octubre, es considera convenient, per a major claredat i seguretat, adaptar la regulació vigent en matèria de prestació de serveis en modalitat de teletreball en l'actual situació de crisi sanitària a la nova normativa aprovada després del Decret 49/2021.  
  
En conseqüència, sobre la base del que s'ha exposat, i de conformitat amb el que es disposa en l'article 19 del Decret 49/2021, resolc:  
  
Primer. Objecte  
L'objecte de la present resolució és acordar la modalitat de teletreball a conseqüència de la crisi sanitària desencadenada per la pandèmia de la Covid-19, de conformitat amb el que es disposa en l'article 19 del Decret 49/2021.  
  
Segon. Àmbit d'aplicació  
La present resolució s'aplicarà a tot el personal funcionari i laboral de l'Administració de la Generalitat la gestió del qual corresponga a la direcció general amb competències en matèria de funció pública.  
No obstant això, el personal funcionalment dependent dels serveis socials o sociosanitaris, el que tinga la consideració de servei essencial d'intervenció, així com el de la resta d'unitats administratives que ha prestat serveis essencials de manera presencial des de l'inici de la crisi, continuarà desenvolupant la seua activitat en les mateixes condicions fins que es recupere la normalitat i es done per conclosa la crisi sanitària provocada per la pandèmia pels organismes i autoritats competents.  
  
  
Tercer. Directrius  
1. La persona titular de la Sotssecretaria de la Presidència de la Generalitat i de les diferents conselleries, així com dels òrgans que ostenten la direcció superior de personal dels respectius organismes públics adscrits a aquelles, podran organitzar torns rotatoris presencials i de teletreball del personal a càrrec seu, de manera que puga reduir-se la presencialitat en els llocs de treball fins a un 30% com a màxim del total d'efectius, i es garantisca la presència d'almenys el 70%, siga en horari de matins o en horari voluntari de vesprades, sense que això supose cap minvament en la prestació del servei.  
  
2. De conformitat amb el que es preveu en l'article 20 del Decret 49/2021, les persones que en cada cas exercisquen la seua activitat mitjançant la modalitat de teletreball, comptaran amb els mitjans tècnics mínims necessaris per a fer efectiva la seua prestació, d'acord amb la determinació d'aquests que realitze la direcció general amb competències en matèria de tecnologies de la informació i de les comunicacions.  
3. El personal que preste els seus serveis en la modalitat de teletreball tindrà els mateixos drets i deures que la resta del personal que preste serveis en modalitat presencial, i no patirà cap modificació en matèria de retribucions, promoció professional, representació col·lectiva ni qualsevol altre dret, excepte aquells que siguen inherents a la realització de la prestació del servei de manera presencial. Així mateix, la prestació de serveis en modalitat de teletreball no suposarà menyscapte de la jornada i horari, i caldrà respectar, en tot cas, el descans necessari. La supervisió del treball desenvolupat correspon a les persones responsables de les diferents unitats administratives.  
  
4. Les corresponents mesures organitzatives que s'adopten per les sotssecretaries i òrgans responsables de personal per a implementar la modalitat de teletreball hauran de recollir-se en una resolució en la qual s'indicaran, així mateix, els efectius assignats a cada torn i per cada centre directiu, així com els llocs de treball les funcions dels quals comporten necessàriament la prestació de serveis presencials.  
Una còpia d'aquesta resolució i de cadascuna de les seues modificacions es remetrà a la Direcció General de Funció Pública, a través del Servei de Relacions Sindicals i Coordinació Institucional, a l'efecte del posterior seguiment per la Comissió de Control i Seguiment del Teletreball de l'Administració de la Generalitat, prevista en l'article 23 del Decret 49/2021. Així mateix, els dies 1 i 15 de cada mes, o el primer dia hàbil següent, es comunicaran els efectius que en cada centre directiu s'acullen a cadascuna de les modalitats.  
  
  
Quart. Efectes i entrada en vigor  
1. Aquesta resolució entrarà en vigor el dia que es publique en el Diari Oficial de la Generalitat Valenciana, i els seus efectes tindran caràcter temporal, que s'estendrà en funció de l'evolució de la crisi sanitària desencadenada per la pandèmia de la Covid-19.  
2. En conseqüència, mentre es mantinga en vigor la present resolució, no correspondrà l'aprovació de cap programa de teletreball dels que es preveuen en el capítol III del Decret 49/2021.  
3. Es deixen sense efecte les resolucions de 30 d'octubre de 2020 i de 17 de març de 2021, de la consellera de Justícia, Interior i Administració Pública, per la qual s'adeqüen les mesures excepcionals que cal adoptar en els centres de treball dependents de l'Administració de la Generalitat amb motiu de la Covid-19.  
  
València, 18 de maig de 2021.- La consellera de Justícia, Interior i Administració Pública: Gabriela Bravo Sanestanislao.